Izet Nanić

Izet Nanić (4. oktobar 1965 – 5. august 1995) bio je bosanskohercegovački brigadni general. Tokom rata u Bosni i Hercegovini bio je komandant 505. bužimske viteške brigade 5. korpusa Armije Republike Bosne i Hercegovine.

 Biografija 
Izet Nanić je rođen u Bužimu, od majke Rasime i oca Ibrahima, kao drugi od sedam sinova. Osnovnu školu je završio u Bužimu sa odličnim uspjehom, a srednju vojnu (opću) školu završio je u Zagrebu 1984. godine. Po završetku srednje škole upisuje Vojnu akademiju u Beogradu (smjer Ratno vazduhoplovstvo i protivzračna odbrana – RV PVO) gdje provodi dvije godine (1984–1986) te jednu godinu u Sarajevu. Vojnu akademiju završava u Zagrebu 1987. godine.

Brak i djeca
Oženio se 6. augusta 1987. Safijom (djev. Remetić) iz Varoške Rijeke. U braku su dobili troje djece: kćerku Izetu (1988), sina Nevzeta (1991) i sina Ibrahima (1993).

Ratna historija
Svoju službu u JNA, kao poručnik RV PVO, provodi u Kragujevcu da bi nakon četvrte godine rada napustio JNA početkom 1992. godine. Nakon napuštanja JNA dolazi sa porodicom u Bužim, gdje uzima aktivno učešće u organizaciji odbrane i formiranju prvih vojnih jedinica. Formira Štab Teritorijalne odbrane (ŠTO), a 1. augusta 1992. postavljen je na dužnost komadanta ŠTO Bužim. Osnivač je 105. Bužimske udarne krajiške brigade koja je formirana 15. augusta 1992 (kasnije 105. BUMB - 505. Viteška mtbr). Formira specijalne jedinice ČSN-BSN "Hamza" i IDV "Gazije" 5. korpusa Armije Republike Bosne i Hercgovine. Kao komandant brigade učestvovao je u ofanzivnim i defanzivnim operacijama 5. korpusa ARBiH, kao što su Oganj '92, Munja '93, Tigar-sloboda '94, Breza '94, Mostobran '94, Spržena zemlja i Oluja.

Smrt
U Bužimu je njemu i bratu Nevzetu podignut spomenik u dolini pokraj Bužima. Posthumno mu je dodijeljeno priznanje "Orden heroja oslobodilačkog rata" 1998. godine i unaprijeđen je u čin brigadnog generala.

U znak sjećanja na dostignuća u ratu u Bosni i Hercegovini, generala Izeta Nanića, 505. vitešku brdsku brigadu 5. korpusa Armije RBiH i sve šehide u Bužimu se svake godine održava manifestacija pod nazivom "Slobodarski dani viteškog grada Bužima" u periodu od 4. do 15. augusta.

Odlikovanja
 Ratno priznanje Zlatni ljiljan (14. 8. 1994)
 Orden heroja oslobodilačkog rata (posthumno, 1998)

 Također pogledajte 
 Spisak dobitnika Ordena heroja oslobodilačkog rata
 Zlatni ljiljan

 Reference 

 Vanjski linkovi 

 Udruženje Izet Nanić 
 Heroji oslobodilačkog rata Bosne i Hercegovine 

Kategorija:Dobitnici vojnog odlikovanja Zlatni ljiljan
Kategorija:Rođeni 1965.
Kategorija:Umrli 1995.
Kategorija:Biografije, Bužim
Kategorija:Oficiri Jugoslavenske narodne armije
Kategorija:Oficiri Armije Republike Bosne i Hercegovine
Kategorija:Dobitnici Ordena heroja oslobodilačkog rata